Bam
Store norske leksikon,Geografi,Verdens geografi,Asia,Irans geografi
Bam er en by i det sørøstlige Iran med rundt 228 000 innbyggere (Iran Census, 2016). Den ligger 1067 meter over havet i Kerman-provinsen, 180 kilometer sørøst for provinshovedstaden Kerman. Byen er kjent for eldgamle leirsteinbygninger og står på UNESCOs verdensarvliste, og ble rammet et jordskjelv i 2003 som la store deler av gamlebyen i ruiner.
Bybeskrivelse Bam har flere oaser og ligger på en høyde med utsikt østover over slettene mot Balutsjistan. I byen produseres frukt og grønnsaker, og den er et sentrum for handel med dadler.Byen har flere historiske bygninger hvor de eldste delene er rundt to tusen år gamle. Blant annet festningen Arg-e Bam, som er en av verdens eldste og største leirsteinbygninger. I tillegg har byen flere bygninger fra Safaviderikets (1501–1736) storhetstid på 1500 og 1600-tallet.I 2003 ble Bam rammet av et kraftig jordskjelv som førte til at over 26 000 mennesker døde og flere av de eldste bygningene ble rasert. I årene etterpå ble omfattende restaureringsarbeid utført, og mesteparten av den eldste bebyggelsen måtte rekonstrueres. Historie Bam dateres tilbake til Akemenide-dynastiet (559–330 fvt.). Fra 700 til 1100-tallet hadde byen sin storhetstid som et handelssenter på Silkeveien. Under safavidene (1501–1736) ble byen omgitt av en bymur med 38 tårn og var en av Irans mest befestede byer. I 1722 ble Bam erobret av afghanerne og ble etter hvert nærmest forlatt. Et omfattende restaureringsprogram av den gamle bydelen ble igangsatt etter 1953. Frem til jordskjelvet i 2003 vokste byens befolkning betraktelig. Deretter har store deler av byen måttet bli gjenoppbygget med bistand fra FN, men fortsatt er deler av den i ruiner. Les mer i Store norske leksikon Irans geografi Irans befolkning Irans historie Økonomi og næringsliv i Iran